recursal/SuperWikiNEXT-32B huggingface dataset:
Ethel Merman sang låten under urpremieren på Broadway i 1946.
«**Anything You Can Do**» er en låt komponert av Irving Berlin for Broadway-musikalen *Annie Get Your Gun*. Sangen er i utgangspunktet en duett med én mannlig og én kvinnelig sanger som forsøker å overgå hverandre i sangøvelser. De krangler om hvem som kan gjøre hva, blant annet å synge mykest, høyest, søtest, holde en tone lengst og andre evner som ikke nødvendigvis har med musikk å gjøre, som for eksempel å leve på ost og brød. Ingen av dem kan imidlertid bake en pai.

I scenemusikalen blir låten sunget under skarpskytterkonkurransen mellom Annie Oakley og Frank E. Butler. Den mest kjente linjen fra låten er «Anything you can do I can do better; I can do anything better than you.» Sangen ble fremført for første gang av Ethel Merman og Ray Middleton under urpremieren.

Tekstinnholdet i låten har variert i ulike versjoner av sangen. Barbra Streisand og Melissa McCarthy spilte inn låten for Streisands studioalbum *Encore: Movie Partners Sing Broadway* i 2016. I denne versjonen krangler de om en filmrolle de begge har fått. De diskuterer blant annet hvem som kan le høyest, og i løpet av sangen spør Streisand McCarthy om hun er i slikt med «Matthew» (som i Matthew McConaughey) eller «Paul» (som i Paul McCartney). De bestemmer seg etterhvert for å bli venner, og mener at de er bedre sammen. McCarthy viser også til Streisands rolle som Roz Focker i filmene *Svigers er aller verst* (2004) og *Verre enn verst* (2010).

Andre innspillinger
-------------------

* Ethel Merman og Howard Keel
* Betty Hutton og Howard Keel i filmversjonen
* Doris Day og Robert Goulet
* Mary Martin og John Raitt
* Ethel Merman og Bruce Yarnell
* Dusty Springfield og Freddie Paris
* Robert Morse i TV-serien *That's Life*
* Ethel Merman og Miss Piggy (1976) i *The Muppet Show*
* Tina Arena og John Bowles på albumet *Tiny Tina and Little John*. (1977)
* Fran Drescher og Madeline Zima (1994) i TV-serien *The Nanny*
* Michael Jordan og Mia Hamm
* Bernadette Peters og Tom Wopat
* Lewis Hamilton og Fernando Alonso i en Mercedes-Benz-reklame (2007)
* Barbara Walters og Howard Cosell på *Saturday Night Live*
* Lindsay Pearce sang mashupen «Anything Goes/Anything You Can Do» i tredje sesong av *Glee*
* Barbra Streisand og Melissa McCarthy på Streisands album *Encore: Movie Partners Sing Broadway* (2016)

Referanser
----------

1. ↑  *Annie Get Your Gun* listing *at Internet Broadway Database* ibdb.com, besøkt 26. august 2016.
2. ↑  Corp. Hal Leonard (1. februar 2006). *Lyrics (Songbook): Complete Lyrics for Over 1000 Songs from Broadway to Rock*. Hal Leonard. s. 78. ISBN 978-1-4584-6657-0.
3. ↑  Mordden, Ethan (8. august 2013). *Anything Goes: A History of American Musical Theatre*. Oxford University Press, USA. s. 172. ISBN 978-0-19-931357-0.
4. ↑  Flinn, Caryl (2007). *Brass Diva: The Life and Legends of Ethel Merman*. University of California Press. s. 455. ISBN 978-0-520-22942-6.
5. ↑  TV.com S1E11[*død lenke*] i *That's Life*
6. ↑  «Encore: Movie Partners Sing Broadway». Amazon. Besøkt 20. juni 2016.

Eksterne lenker
---------------

* Sangtekst
**Nitrersyre** er en betegnelse som brukes på en blanding av konsentrert salpetersyre og svovelsyre. Denne blandingen brukes til å nitrere forskjellige stoffer, spesielt innen sprengstoffindustrien.

Salpetersyre kan opptre som en base i forhold til en annen syre (svovelsyre):

HNO3 + 2H2SO4 – NO2+ + H3O+ + 2HSO4–; *K* ~ 22
Nitroniumionet, NO2+, er den aktive reagenten i aromatiske nitrerings-reaksjoner. Siden salpetersyre har både syre- og baseegenskaper, kan den gjennomgå en autoprotolyse-reaksjon i likhet med vannets selv-ioniserende egenskaper.

2HNO3 – NO2+ + NO3– + H2O
Svovelsyrens oppgave i forbindelse med aromatisk nitrering er å fungere som en katalysator, og å binde vannmolekylene slik at ikke nitreringsprosessen stopper opp.

I for eksempel produksjon av nitroglyserin brukes det gjerne en 50/50 blanding av 90-95% konsentrert salpetersyre og 98% konsentrert svovelsyre.
Man kan også bruke den billigere 70% konsentrert salpetersyre, men da må mengdeforholdet forandres til ca. 65% svovelsyre, og utbyttet blir også lavere.
**Peder Svendsen** (født 3. juli 1922, død 1. januar 2007) fra Stavanger var en norsk fotballspiller. Han var aktiv fra 1935 og vant flere kretsmesterskap i fotball for junior. Tidlig i karrieren spilte han venstre ving. Under den tyske okkupasjonen 1940 - 1945 drev han med Jøssing-idrett, i sterk protest mot nazifiseringen av organisert idrett som Nasjonal Samling og den tyske okkupasjonsmakten sto for, og var en dyktig utøver både i friidrett og boksing (lett tungvekt).

Han startet fotballkarrieren i Hetland Idrettsforening og gikk derfra til Brodd fra Storhaug bydel i Stavanger. I 1948 meldte han overgang til Viking. Han spilte i Viking i perioden 1948 - 1954, og stoppet på 138 kamper for Viking. Svendsen føyde seg inn i Vikings ærefulle rekke av fremragende målvoktere.
Hans største bragd var da han ble norgesmester i 1953 etter at Viking vant finalen 2-1 på et fullstappet Ullevaal Stadion, mot et hardtpressende lag fra Lillestrøm. 

Hans sterke fysikk og reaksjonsevne var hans varemerke gjennom karrieren.

Kilder
------

* Arne Brustad: *AKTIVE FOTBALLSPILLERE*, 1953
* viking-fk.no
Trinitrocellulose
**Nitrocellulose**, også kalt **cellulosenitrat** eller **skytebomull**, er et kraftig sprengstoff fremstilt av cellulose og salpetersyre. Stoffet anvendes blant annet som en bestanddel i dynamitt og enkelte former for røyksvakt krutt. Lavere nitreringsgrad gir for eksempel celluloid.

Fremstilling
------------

Nitrocellulose lages fra cellulose som behandles med en blanding av salpetersyre og svovelsyre (nitrersyre). Kilden til cellulosen er vanligvis bomull, derav navnet «skytebomull». Svovelsyren er en katalysator som sammen med salpetersyre danner nitroniumioner (NO2+). Nitronuimionene gjør en substitusjonsreaksjon med hydroksidgruppene (-OH) på cellulosen.

3HNO3+ C6H10O5 → C6H7(NO2)3O5 + 3H2O

Se også
-------

* Neglelakk
* Celluloid

Referanser
----------

1. ↑  Urbanski, Tadeusz, *Chemistry and Technology of Explosives*, Pergamon Press, Oxford, 1965, Vol 1, pp 20-21.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Britannica **·** Encyclopædia Britannica **·** Encyclopædia Universalis **·** NKC
 |
**James «Curley» Weaver** (født 25. mars 1906 i Newton County, Georgia, død 20. september 1962 i Almon, Georgia) var en amerikansk bluesgitarist og -sanger. Han gikk også under navnet **Blind Curley Weaver**. Han er særlig kjent for sitt slidegitarspill.

Weaver vokste opp på farmen til en slektning i nærheten av Porterdale i Georgia. Seinere flytta han med foreldrene til det nærliggende Almon. Mora Savannah spilte piano og gitar, og tok James i lære sammen med et par eldre gutter. Disse skulle seinere bli kjent som bluesmusikerne Barbecue Bob og Laughing Charlie Lincoln.

James Weaver lærte også fra andre musikere i det svært musikalske Newton og omegn. Nitten år gammel flytta han til Atlanta og påbegynte en musikalsk karriere. I 1925 kom de første innspillingene i stand, påskyndet av vennen Barbecue Bob. Her spilte han bl.a. en av sangene han hadde lært av mora, «No No Blues». Året etter reiste han til New York for nye innspillinger. I 1930 gjorde Columbia Records innspillinger med Weaver, Barbecue Bob og Buddy Moss som The Georgia Cotton Pickers. De følgende åra spilte han mest sammen med Blind Willie McTell og Buddy Moss. Han gjorde også soloinnspillinger for American Record Company. 

Weaver gjorde sine siste innspillinger før krigen i 1935. Deretter ble det ikke gjort nye opptak før i 1949, og disse skulle bli hans siste (etter manges mening også hans beste). I sine siste år mista Weaver synet, og gav opp spillinga på slutten av 1950-tallet. Han flytta tilbake til Almon og bodde der sammen med en halvbror til han døde i 1962.

Referanser
----------

1. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
2. 1 2   Discogs, Discogs artist-ID 553639, besøkt 9. oktober 2017[Hentet fra Wikidata]
3. 1 2   Social Networks and Archival Context, SNAC Ark-ID w6gn1s12, besøkt 9. oktober 2017[Hentet fra Wikidata]

Eksterne lenker
---------------

* (en) Curley Weaver på Discogs Rediger på Wikidata

* (en) Curley Weaver på MusicBrainz Rediger på Wikidata

* (en) Curley Weaver på AllMusic Rediger på Wikidata
* allmusic.com[*død lenke*] - biografi og detaljert diskografi
* Kort biografi med bibliografi (engelsk)

  


|  |  |
| --- | --- |
| Oppslagsverk/autoritetsdata | Prabook **·** VIAF **·** GND **·** LCCN **·** ISNI **·** BNF **·** BNF (data) **·** MusicBrainz **·** Discogs **·** AllMusic
 |
**Peder Weidemann Egseth** (født 1987 i Trondheim) er norsk økonom, politiker og tidligere rådgiver for Høyre. Han var statssekretær for statsminister Erna Solberg fra 1. juli 2020 til hennes avgang i oktober 2022. Han var før det politisk rådgiver for Høyres medlemmer av Stortingets energi- og miljøkomité (Nikolai Astrup, Tina Bru, Eirik Milde og Odd Henriksen) 2014–2015, politisk rådgiver for utenriksminister Børge Brende 2015–2016, politisk seniorrådgiver og pressesjef for Høyres stortingsgruppe 2016–2019 og politisk rådgiver for statsminister Erna Solberg fra januar 2019 til juli 2020. 

Egseth gikk studiespesialisering (allmennfag) ved Tiller videregående skole før han tok ett år på Samfunnssikkerhet og miljø i nordområdene ved Høgskolen i Tromsø. Deretter tok han en bachelorgrad i finans ved Handelshøyskolen BI i Oslo før han ble ansatt av Tone Lunde Bakker som trainee innenfor Corporate & Institutional Banking hos Danske Bank Norge i 2010. 

Politisk kommentator i TV2 Aslak Eriksrud har beskrevet Egseth som en «spinndoktor», spesielt i forbindelse med et utspill om Oslos behandling av koronapandemien da han var statssekretær for statsminister Solberg.

Fra 2022 er Egseth ansvarlig for skatt, avgift og næringspolitikk i Sjømat Norge.

Utgivelser
----------

* *En plattform for et digitalt Norge* (2017)

Referanser
----------

1. ↑   www.nsd.no[Hentet fra Wikidata]
2. ↑  politisk rådgiver
3. ↑  Kilnes, NTB,Camilla (20. desember 2018). «Høyres pressesjef går til statsministerens kontor». *adressa.no*. Besøkt 25. april 2020. «I november ble det kjent at Peder W. Egseth skulle slutte i rollen som Høyres pressesjef og begynne som politisk seniorrådgiver i Norsk olje og gass.»
4. ↑  Eriksrud, Aslak. «Dette er ingen fillesak». *TV 2* **(norsk)**. Besøkt 16. mai 2021.

Eksterne lenker
---------------

* (no) Peder Weidemann Egseth hos Norsk senter for forskningsdata politikerarkiv (nedlagt) Rediger på Wikidata
**Rigspolitichef** (norsk: *Rikspolitisjef*) er tittelen på den øverste lederen av Danmarks politi.

Rikspolitisjefen administrerer bevillingene til politiet, og er blant annet ansvarlig for fordeling, omflytninger, ansettelser og forfremmelser innenfor såvel korpset av politibetjenter som politiets juridiske og administrative personale.

Rikspolitisjefen fører dessuten tilsyn med sjefene for landets politikretser – politidirektørene – og deres tilretteleggelse av politiets arbeid. Han fører også tilsyn med politiet på Færøyene og Grønland. Rikspolitisjefen har dog ikke mandat til å gripe inn overfor den konkrete tilretteleggelse av arbeidet i de enkelte politikretser.

Under seg har Rikspolitisjefen en rekke spesialavdelinger: Færdselspolitiet, de kriminaltekniske avdelinger, Rigspolitiets Rejseafdeling, Politiskolen og i et visst omfang Politiets Efterretningstjeneste.

Innenfor Rikspolitisjefens ansvarsområde ligger også administrasjonen av politiets sentrale registre, herunder Kriminalregistret, Pas- og Kørekortregistret, sykkelregistret og Centralregistret for Motorkøretøjer.
Foxtel iQ, en kombinert PVR og digital-TV-dekoder
**PVR** eller **DVR**, (fra engelsk *Personal Video Recorder*) er en videoopptaker som kan ta opp, og lagre materialet vanligvis i digitalt format på en innebygget harddisk. En PVR er vanligvis en ekstern boks tilkoblet en TV, og er vanlig brukt med High Definition TV. Det finnes TV-modeller med innebygget PVR-funksjoner. 

Mengden videomateriale en PVR kan lagre er avhengig av harddiskstørrelse kvalitet i bildeoppløsning på materialet. En PVR er gjerne innstilt til å automatisk slette de eldste opptakene, men mindre en manuell innstilling har endret dette. Den kan ha en rekke tilleggsfunksjoner eksempelvis muligheten til å pause eller å spole tilbake i et direkte TV-program, samt å manøvrere i et opptak i ulike spolehastigheter.

En PVR kan være kombinert med digital-TV-dekodere fra en tjenesteleverandør. Disse gir svært god kvalitet siden de lagrer det digitale formatet direkte. Opphavsrettigheter gjør at slike dekodere ikke gir mulighet for å kopiere eller brenne innholdet ut på en DVD-brenner.

En PVR er også kalt DVR (engelsk, *Digital Video Recorder*), vanlig brukt på engelsk.

Andre betydninger
-----------------

PVR er også IATA-kode/P for Lic. Gustavo Díaz Ordaz International Airport i Puerto Vallarta, Jalisco, Mexico

|  |  |
| --- | --- |
| Oppslagsverk/autoritetsdata | Encyclopædia Britannica
 |
**Ole Jørgen Ness** (født 29. november 1961 i Bergen) er en norsk kunstner som bor og jobber i Oslo.

I 2006 var han festspillkunstner i Bergen. Han har utsmykket en femten meter høy fondvegg i Riksarkivets nye foajé. I Bergen har han laget silketrykk og sandblåst en glassvegg for Norsk Hydro. I 2010 var hans bilder en del av utstillingen «God natt da du... Surrealisme i norsk kunst 1930-2010» i Stenersenmuseet i Oslo.

Biografi
--------

### Utvalgte separatutstillinger

2012
"XYZ", Stenersenmuseet, Oslo  

2011
"Embracing Perplexity", Galleri Riis, Oslo  

2011
"Paths Beyond Ego", Sørlandets Kunstmuseum, Kristiansand  

2009
"The Elixir of Chaos, Babel and Bedlam", Galleri Riis, Oslo  

2006
"Realms of Sentiment", Bergen Kunsthall, Bergen  

2005
"Anasognosia", Galleri Riis, Oslo  

2003
"For the Nonce", Display Space for Contemporary Art, Prague, Tsjekkia  

2001
"Broken Elephant", RMIT Project space, Melbourne, Australia  

2000
"Cryptomnesia, Nesstudio - Att. Nexi", W 139 -Artist Space, Amsterdam, Holland  

1999
"The Grave is No Bar to My Call", Kunstnernes Hus, Oslo  

1994
As Ole Jørgen Ness, "Opus Osiris", - TVdebatt med 7 personligheter, Video installasjon, Nasjonalmuseet, Oslo, Norway

### Utvalgte gruppeutstillinger

2013 «PARADOKS. Posisjoner innen norsk videokunst 1980–2010», Nasjonalmuseet, Oslo  

2010 «God natt da du... Surrealisme i norsk kunst 1930-2010», Stenersenmuseet, Oslo  

2009 «Bendik Riis Band», Bomuldsfabriken Kunsthall, Arendal, Norway  

2009 «Nachspiel Vorspiel», Festspillkunstnerne 1999-2008, Vestfossen Kunstlaboratorium  

2008 «Jeg gikk meg over sjø og vann», Sommerutstilling Blaafarveværket, Modum  

2006 «Lucid Dreams», Tegnebiennalen, Stenersenmuseet, Oslo  

2005 Carnegie Art Award, Henie-Onstad Kunstsenter, Høvikodden  

2005 «Kyss frosken», Nasjonalmuseet, Oslo  

2002 «Directly beneath the storm», Sprawl, The Contemporary Arts Center, Cincinnati, Ohio, USA  

2002 «Furtive Subtender», Sao Paulo Biennalen, Sao Paulo, Brasil

Referanser
----------

1. ↑   snl.no[Hentet fra Wikidata]

Eksterne lenker
---------------

* Arkivert 4. mars 2016 hos Wayback Machine. Galleri Riis – Ole Jørgen Ness – galleri, biografi og utstillinger
* Om Ole Jørgen Næss i tidsskriftet Listen

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** KulturNav
 |
**Batley** er en by i det urbane distriktet (*metropolitan borough*) Kirklees i grevskapet West Yorkshire i England. Den ligger like ved motorveien M62, og er lokalisert 27 km sørøst for Bradford, 11 km sørvest for Leeds og 2 km nord for Dewsbury. Andre byer i nærheten er Morley i nordost, Ossett i sørøst, og Brighouse i vest-sørvest. Folketellingen for 2011 viser at det urbane området (*built-up area*) Batley (inkludert Birstall) har en befolkning på 80 485 innbyggere. Byen har sammen med Dewsbury slitt med økonomiske problemer i lengre tid, og begge har blitt med i et EU-program for å avhjelpe dette.

Historie
--------

Navnet Batley er avledet fra dansk, betydningen av siste ledd er enten dal eller gårdsbruk, men første ledd *bat* har neppe betydningen flaggermus, men er heller henvisning til den lokalt framtredende slekten Batte. Byen er nedtegnet i *Domesday Book* (1086) som «Bateleia».

Byen var i viktoriansk tid et sentrum for det som ble kalt *the shoddy trade*, «den tilsmussede næringen». Filler og gamle klær ble resirkulert til tepper, pledd og uniformer. Shoddy er en betegnelse for resirkulert ull. Eierne av bedriftene som drev med dette ble kalt *shoddy barons* og det var også en *shoddy king*. Det store huset som nå er Bagshaw Museum i Wilton Park ble bygget av en av disse «baronene».

Fra slutten av 1950-tallet var det stort behov for billig arbeidskraft for byens tekstilindustri som trakk til seg innvandring fra Pakistan og India. Den sørasiatiske befolkningen i Batley utgjør nå rundt 33 prosent i vestlige Batley og 54 prosent i østlige Batley. Byen har således også en stor muslimsk befolkning.

Batley Grammar School har hatt flere kjente elever: Titus Salt, som grunnla mønsterlandsbyen Saltaire samt Joseph Priestley (kjemiker som er kreditert oppdagelsen av oksygen), Josiah Wedgwood (bestefar av Charles Darwin og grunnlegger av firmaet Wedgwood, produsent av porselen og steingods) og kaptein James Cook (sjøkaptein, oppdager og navigatør).

Referanser
----------

1. ↑  «Batley (West Yorkshire)», *City Population*
2. ↑  «2011 census data for the electoral wards «Batley East» and «Batley West»». Arkivert fra originalen 11. mars 2016. Besøkt 28. januar 2016.

Eksterne lenker
---------------

* Offisielt nettsted Rediger på Wikidata

* (en) Batley – kategori av bilder, video eller lyd på Commons Rediger på Wikidata
* Portal for general informasjon om Batley
* Batley & Dewsbury Towns' Management Association
* The Ancient Parish of Batley hos *GENUKI*

|  |  |
| --- | --- |
| Oppslagsverk/autoritetsdata | Vision of Britain **·** VIAF **·** LCCN **·** GeoNames **·** BBC Things **·** MusicBrainz
 |
Riiser-Larsenhalvøya på kartet over AntarktisRiiser-LarsenhalvøyaRiiser-LarsenhalvøyaRiiser-Larsenhalvøya på kartet over Antarktis
**Riiser-Larsenhalvøya** er en stor halvøy som utgjør vestsiden av Lützow-Holmbukta i Dronning Maud Land i Antarktis. Vestvika på vestsiden av Riiser-Larsenhalvøya markerer skillet mellom Prinsesse Ragnhild Kyst og Prins Harald Kyst.

Riiser-Larsenhalvøya er navngitt etter kaptein Hjalmar Riiser-Larsen som oppdaget halvøya på en flyrekognosering i løpet av Norvegia-ekspedisjonen 21. februar 1931.

Referanser
----------

1. 1 2  Riiser-Larsen Peninsula SCAR *Composite Gazetteer of Antarctica* (USA). Katalognr. 12147
2. ↑  Vestvika SCAR *Composite Gazetteer of Antarctica* (Norge). Katalognr. 18101

Eksterne lenker
---------------

* Riiser-Larsenhalvøya *Stadnamn i norske polarområde*, Norsk polarinstitutt

|  |  |
| --- | --- |
| Oppslagsverk/autoritetsdata | GeoNames **·** GNIS **·** SCAR **·** SCAR **·** Norsk polarinstitutt

 |

Portal: Antarktis
**Ole Jonny Friise** (født 3. juli 1941) er en norsk tidligere bandy- og fotballspiller fra Drammen. Han representerte Strømsgodset og tok seks NM-titler i bandy i perioden 1962–70. Han spilte 51 kamper for det norske landslaget og var kaptein da Norge tok VM-sølv i 1965. I fotball ble han cupmester i 1969 og 1970 og seriemester i 1970.

Bandy
-----

Friise spilte i forsvaret hele karrieren og var kjent som en kompromissløs, fysisk tøff og god senterhalf som gjerne spilte på grensen av det tillatte. Han debuterte på Strømsgodset som 19-åring i 1960 og fikk sin første landskamp mot Sverige i 1961. Han var en ledertype og var kaptein både på klubb- og landslag, blant annet på sølvlaget fra Bandy-VM i 1965. Han var den første norske spiller som oppnådde 50 kamper med flagget på brystet og fikk totalt 51 landskamper. Friise spilte aktivt til han var rundt 40 år, og han ble senere trener, både for Strømsgodset, Mjøndalen og Drafn.

Fotball
-------

Selv om Ole Jonny Friise er to ganger norgesmester, seriemester og var med på fire opprykk med Strømsgodset i fotball, spilte han bare 48 obligatoriske kamper på klubbens førstelag, fra 1961 til 1970. Friise var målvakt, men var for det meste reserve for Inge Thun. Da Thun var i militæret i 1965, spilte Friise samtlige kamper i en sesong som ble kronet med opprykk fra 3. divisjon. Friise ble regnet som en pålitelig og allsidig spiller. Han spilte faktisk om lag fem sekunder som angriper mot Viking i 1970, og han spilte to kamper som høyreback i 1967.

Meritter
--------

* 6 Norgesmesterskap i bandy, 1962, 1963, 1965, 1967, 1968 og 1970.
* Sølv i Bandy-VM 1965.
* 51 landskamper.
* Norges Bandyforbunds bragdmerke.
* Seriemester i fotball 1970.
* 2 Norgesmesterskap i fotball, 1969 og 1970.

Referanser
----------

1. ↑  Boye Skistad (1993). «Bandy - total Buskerud-dominans». *Buskerud-triumfer gjennom 100 år*. Vestfossen: Info-Norge. s. 70.
2. ↑  Gard Cato Engnæs (16. februar 1973). «Bandylandslaget på ny lykketur til Moskva». *Verdens Gang*.
3. ↑  Petter Eidet (3. februar 1965). «Dette lover godt for VM!». *Verdens Gang*.
4. ↑  Arnstein Myrvang (27. januar 1986). «Drafn mester». *Aftenposten*.
5. ↑  Tor Adler Knutsen, red. (2006). *Strømsgodset Idrettsforening gjennom 100 år*. Drammen. s. 378–379. ISBN 978-82-303-0786-1.
6. ↑  Arnfinn Fagerli (1999). *Norsk fotball-leksikon*. Oslo: Orion. s. 397.
7. ↑  «Ole Johnny Friise». godset.no. Arkivert fra originalen 14. juli 2014. Besøkt 6. juni 2014.

Eksterne lenker
---------------

(no) Ole Jonny Friise i Store norske leksikon

|  |  |
| --- | --- |
| Oppslagsverk/autoritetsdata | Store norske leksikon
 |
**Anatolijs Gorbunovs** (født 10. februar 1942 i Ludzas fylke, Latvia) er en latvisk politiker. Han fikk utdanning som bygningsingeniør og gjorde karriere i det sovjetiske kommunistpartiet i Latvia fra 1966 til 1988. Hans høyeste stilling var sekretær for sentralkomiteen i partiet. Ulikt de fleste kommunister støttet han uavhengighetsbevegelsen og ble landets talsmann for språk og kultur. Gorbunovs var formann i Det øverste Sovjets presidium (Latvias statsoverhode) fra 1988. 1989–1990 var han formann for Den latviske sosialistiske sovjetrepublikks øverste sovjet. 1990–1993 var Gorbunovs formann for Republikken Latvias øverste råd (parlamentsformann og statsoverhode). I 1993 tapte han presidentvalget for Guntis Ulmanis. Gorbunovs sluttet seg da til Latvijas Ceļš og beholdt plassen i Saeimaen til 2002. 1993–1995 var han formann i Sejmen. Mellom 1995 og 2002 var Gorbunovs utviklingsminister, samferdselsminister og visestatsminister.

I 1995 ble han tildelt Trestjerneordenen.

Referanser
----------

1. ↑   Munzinger Personen, Munzinger IBA 00000019971, besøkt 9. oktober 2017[Hentet fra Wikidata]

Kilder
------

* *Hvem Hva Hvor* 1992 side 128

  


|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Prabook **·** Nationalencyklopedin **·** VIAF **·** GND **·** ISNI **·** Munzinger (iba)
 |
Et stjernekart fra 1600-tallet av den nederlandske kartografen Frederik de Wit.
Et **stjernekart** er et kart over nattehimmelen. Astronomer deler stjernehimmelen inn i et rutenett for å forenkle bruken. De beynttes for å identifisere astronomiske objekter som stjerner, stjernebilder og galakser. Historisk har de blitt benyttet til navigasjon siden sivilisasjonens morgen. En planisfære er en type stjernekart som er spesielt anvendbar for nybegynnere. Merk at stjernekart ikke er samme sak som astronomiske kataloger som er en liste over astronomiske objekter som skapes for spesifikke formål.

Kartlegging av stjerner, galakser og andre himmellegemer på et stjernekart kalles astrografi.

Eksterne lenker
---------------

* Gratis stjernekart som kan lastes ned og skrives ut
* Onlineverktøy for å lage et stjernekart for en spesifikk dato, tid og sted Arkivert 13. september 2007 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** NDL **·** NKC
 |
**Rørik av Lejre**, *Rørik* el. *Rørek Ringslengeren* (norrønt: *Hræreki slöngvanbauga*) var en legendarisk konge av Gammel Lejre en gang på slutten av 600-tallet. Lejre er i dag er en kommune i Danmark, men i folkevandringstiden og senere skal Lejre skal ha vært et ledende kongssete for konger i skjoldungeætten på Sjælland i henhold til Snorre Sturlason. En annen som skal ha vært konge av Lejre var Rolf Krake.

Rørik var gift med Aud Djupauga, datter av den svenske kongen Ivar Vidfamne (konge av Svitjod fra år 655 til år 695[]). Han var bror til Helge den hvasse som også var konge på Sjælland sammen Rørik. Ivar Vidfamne satte ut et rykte om at Aud var utro mot Rørik og hadde et forhold til Helge, noe som førte til at Rørik drepte sin bror under en rytterturnering. Aud eller faren Ivar skal senere ha fått Rørik drept, og Ivar overtok kongemakten i Daneveldet. Aud dro hjem til sin far, men flyktet med sin sønn Harald Hildetann til Gardarike og hun ble gift med kong Radbart av Gardarike. Rørik og Auds sønn Harald Hildetann ble konge av Svitjod og deler av Danmark og Norge etter at hans morfar Ivar Vidfamne var død. Aud og Radbart hadde sønnen Randver.

Referanser
----------

1. ↑  Hyndluljod, vers 28 el. 29
2. ↑  Ynglingesagaen, kap. 11
3. ↑  Sögubrot af nokkurum fornkonungum í Dana- ok Svíaveldi, kap. 1-2

Eksterne lenker
---------------

* Sögubrot, til svensk ved C. G. Kröningssvärd
Stjernemotor montert i en to-dekker.
Gjennomskåret stjernemotor. Hovedråden peker her opp høyre.
14 sylindret stjernemotor. To rader med syv sylindre
En **stjernemotor** (kalles også **radialmotor**) er en forbrenningsmotor vanligvis brukt i fly. I en stjernemotor er sylindrene arrangert i en sirkel omkring en felles veivtapp, lik eikene i et hjul.

En av sylinderne er forbundet med veivakselen med en hoved-råde (engelsk: *main connecting rod*). De øvrige rådene er hengslet også inne ved veivtappen (se animasjon). Firetakts stjernemotorer har alltid et ulikt antall (oddetall) sylindere. Et odde antall sylindere gir en roligere gange med midre vibrasjoner. Selve veivhuskontruksjonen blir også sterkere.

For flymotorer har stjernemotoren flere fordeler fremfor en rekkemotor. Med alle sylindrene i samme plan er det enklere å oppnå god og ensartet kjøling av alle sylindere. I rekkemotorer vil de bakre sylinderne ofte få dårlig kjøling og kan kreve væskekjøling for å fjerne varmen. Ved luftkjøling spares betydelig vekt, både vekten av kjølevæsken og sirkulasjonspumper.

En stjernemotor er også mindre sårbar overfor motorhavari. Hvis en sylinder sprekker i en rekkemotor, må hele motorblokken skiftes. Hvis en sylinder sprekker i en stjenemotor behøver bare den ene sylinderen å bli byttet ut.

Disse fordelene, lett vekt og pålitelighet gjør at en stjernemotor er mer egnet som flymotor. Likevel har stjernemotoren to vesentlige ulemper. Det ene er at tilførsel av komprimert luft fra turboladeren eller kompressoren må føres i rør til hver sylinder, mens i en rekkemotor er det tilstrekkelig med én tilførsel til sylinderblokken. Den andre ulempen er at fronttversnittet på en stjernemoter er mye større enn på en rekkemotor, hvilket innebærer større luftmotstand. Dette hadde mest å si for jagerfly.

 Rådene i en stjernemotor. Hovedråden peker her opp mot høyre og er stivt forbudnet med navet som roterer rundt veivakselen.
Stjernemotoren brukes i dag i mindre fly.

Opprinnelig hadde stjernemotoren kun én rad med sylindre, men etter hvert som størrelsen på disse motorene økte, ble det det nødvendig å legge til en ekstra rad. De fleste overskred ikke to rader. Men den største stjernemotor noensinne bygd i noe antall, Pratt & Whitney Wasp Major, var en 28-sylindret, 4-rads motor brukt i mange store fly etter den andre verdenskrig.

På midten av 1930-tallet dukket det opp en ny generasjon strømlinjeformede fly med kraftige rekkemotorer, slike som Rolls-Royce Merlin som ble brukt i Spitfire og Daimler-Benz DB 601 som ble brukt i de tyske Messerschmitt.

Se også
-------

* Roterende motor

Eksterne lenker
---------------

* Radial engine motorcycles

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** GND
 |
**Ostrø-saken** var en sak der den norske turisten Hans Christian Ostrø (1968–1995) sammen med fem andre vestlige turister i Kashmir ble kidnappet 4. juli 1995. De fem øvrige var amerikanerne Donald Hutchings og John Childs, britene Keith Magan og Paul Wells samt tyskeren Dirk Hasert. Childs klarte å rømme og unnslapp. Ostrø ble funnet halshugd 13. august 1995. Levningene etter Paul Wells ble funnet i 1997. De tre øvrige er aldri funnet og antas å være omkommet.

Det ble i ettertid hevdet at Forsvarets spesialkommando (FSK) ble sendt ut for å befri Ostrø, men 13. august 1995 ble Ostrø halshugd. Den islamske geriljagruppen Al Faran tok på seg ansvaret for drapet.

Ostrø har fått en minnepris oppkalt etter seg, Hans Christian Ostrøs minnepris. Den går til personer som bygger bro mellom ulike kulturer, og deles ut i tilknytning til Ostrøs fødselsdag 23. november.

Referanser
----------

1. ↑  Carvajal, Doreen (10. juli 1995). «American Tricks Captors in Kashmir and Bolts to Freedom». *The New York Times* **(engelsk)**. ISSN 0362-4331. Besøkt 8. desember 2021.
2. ↑  «-Spesialkommandoen skulle befri Osterø». *www.vg.no*. 23. september 2001. Besøkt 8. desember 2021.
3. ↑  Vatn, Vegar (23. november 2020). «(+) Janne Hoem får Hans Christian Ostrøs minnepris: – Han satte uforglemmelige spor». *Tønsbergs Blad* **(norsk)**. Besøkt 8. desember 2021.
Den fremre delen av øyet. Det fremre øyekammeret er vist til høyre.
Skjematisk fremstilling av menneskeøyet
Det **fremre øyekammeret** (latin *camera anterior bulbi oculi*) er et væskefylt rom inni øyet som ligger mellom regnbuehinnen og den innerste overflaten av hornhinnen, endotelet. Kammeret er fylt av ei væske som kalles kammervann. Hyfema og glaukom (grønn stær) er de vanligste patologiene i dette området. Ved hyfema blir kammeret fylt av blod. Ved glaukom har det oppstått en blokkering i Schlemms kanal slik at kammervannet ikke klarer å renne ut. Opphopingen av væske fører til økt intraokulær tensjon og etter hvert blindhet. Dybden på kammeret er vanligvis mellom 2,5 mm og 2,3 mm. Ved mindre enn 2,5 mm kan det oppstå glaukom med *lukket kammervinkel*.

Et særegent trekk ved det fremre øyekammeret er at det har nedsatt immunrespons mot allogene transplantat. Denne egenskapen er kjent som *anterior chamber associated immune deviation* (ACAID).

Patologi
--------

* Glaukom (grønn stær)
* Hyfema
* Hypopyon
* Intraokulær tensjon
* Okulær hypertensjon

Flere bilder
------------

* Skjematisk fremstilling av øyet, sett fra sidenSkjematisk fremstilling av øyet, sett fra siden
* Skjematisk fremstilling av øyet, sett ovenfraSkjematisk fremstilling av øyet, sett ovenfra

Se også
-------

* Fremre øyesegment

Referanser
----------

1. ↑  Cassin, B. og Solomon, S. (1990). *Dictionary of eye terminology*. Gainesville, Fla: Triad Pub. Co. ISBN 0-937404-33-0. CS1-vedlikehold: Flere navn: forfatterliste (link)
2. ↑  Streilein JW, Niederkorn JY (Mai 1981). «Induction of anterior chamber-associated immune deviation requires an intact, functional spleen» (PDF). *J. Exp. Med*. 153 (5): 1058–67.

Eksterne lenker
---------------

* Øyekammer på Store medisinske leksikon

|  |  |
| --- | --- |
| Oppslagsverk/autoritetsdata | LCCN
 |
**Stjernekammeret** (engelsk *Star Chamber*, latin *Camera stellata*) var en engelsk overdomstol, som satt ved det kongelige Palace of Westminster fram til 1641. Det besto av medlemmer av Det kongelige råd (*Privy Council*) foruten også dommere i vanlig lov (*Common law*), og kammeret supplerte aktivitetene til de sistnevnte domstolene, og billighetsretten (*Equity*) i både sivile som kriminelle saker. Kammeret ble opprettet for sikre rettferdig håndheving av loven mot prominente (adelige) mennesker, de vil si de som var så mektige at en ordinær rettsstol ikke ville makte å dømme dem. Rettssakene ved kammeret ble holdt i all hemmelighet med ingen tiltale, ingen rett til appell, ingen jury og ingen vitner. Bevis ble framført skriftlig. Over tid utviklet Stjernekammeret seg til et politisk våpen og ble et symbol på det motsatte av den opprinnelig ble opprettet for, misbruk av makt av det engelske monarki og hoffet.

Det ble feilaktig antatt at i 1487 ble en lov vedtatt som etablerte en særegen «Court of Star Chamber» for å behandle adelen. Imidlertid var den eneste lovgivning som ble vedtatt dette året i denne sammenhengen var å sette opp en domstol for å forhindre intimidasjon (skremming) av jurymedlemmene og for å forhindre opprettelse og opprettholdelse av private hæravdelinger av personer med høy rang. Det synes som dette gikk ut av bruk ved 1509 og hadde ingen forbindelse med senere rettssaler for Stjernekammeret som hadde som hovedformål å høre politisk saker innenfor ærekrenkelser og forræderi.

I moderne bruk i England har juridiske eller administrative nemnder med strenge og vilkårlige avgjørelser og hemmelighetsfull møter tidvis blitt karakterisert, i metaforisk forstand, for «stjernekammere».

Nemnden bak Stjernekammeret tok sitt fra «Star Chamber» eller «Starred Chamber», i seg selv fysiske rom som ble bygget under regimet til kong Edvard II av England for de særskilt møtene til kongens råd, skjønt opprinnelsen til navnet for rommet i seg selv er uklart.

Den første referansen til kammeret er i 1398 som *Sterred chambr*e; det mer vanlige formen for navnet opptrer i 1422 som *le Sterne-chamere*. Begge formene opptrer gjennom hele 1400-tallet med *Sterred Chambre* som det siste dokumenterte ved benevnelse i loven Act of Supremacy (1543). Ingen opplagt etymologi har blitt funnet for navnet på kammeret; den mest vanlige forklaringen, datert til slutten av 1500-tallet, er at *«because at the first all the roofe thereof was decked with images of starres gilted»*, altså at alle takene der var dekket med bilder av gylne stjerner. Mens det er ingen dokumenterte bevis for at rommene var dekorert på dette vis, er det likevel blitt stående som den mest sannsynlige forklaringen av redaktørene av Oxford English Dictionary.

Referanser
----------

1. ↑  Eller heller, den første referansen i Oxford English Dictionary. William Blackstone nevner en referanse i et dokument av *41 Edw. III – 1367*, men siterer det ikke.
2. ↑  «Star-chamber, starred chamber»; *Oxford English Dictionary*, andre utgave. Oxford University Press, 1989.

Portal: Historie

|  |  |
| --- | --- |
| Oppslagsverk/autoritetsdata | Encyclopædia Universalis
 |
***Fremtid for fortiden*** er et tidsskrift og medlemsblad for Fortidsminneforeningen, Oslo og Akershus avdeling.

Tidsskriftet tar sikte på å være en kilde til kunnskap om kulturminnevern, men har et spesielt fokus på Oslo og Akershus. Et viktig mål for redaksjonen er å gjøre godt fagstoff tilgjengelig for avdelingens medlemmer og å kombinere artikler av høy faglig kvalitet med en lettfattelig fremstilling av stoffet. Tidsskriftet har per 2019 utgitt fem temahefter om byutvikling og arkitektur i Oslo og Akershus: Murbyen Kristiania 1850–1900, Det nye Norge 1900–1930, Funkis 1925–1950, Drabantbyen 1950–2000 og Urbane drømmer 1960–2010.

Tidsskriftet ble først utgitt i stensilform i 1972. Redaktører har vært Thomas Willoch fra 1984 eller tidligere til 1992, Arne Lie Christensen fra 1992 til 2014 og Siri Hoem fra 2015. Fremtid for fortiden ble utgitt med tre numre i året til 1977, og siden med fire i året.

I 2020 er en stor del av utgivelsene fra 1991 til 2017 publisert på nb.no.

Referanser
----------

1. ↑  Første nummer 1972 og Fortidsminneforeningens hjemmeside.
2. ↑  Nr. 2-3/1984, side 22.

Eksterne lenker
---------------

* *Formidling*. Fortidsminneforeningens hjemmeside. Arkivert 23. mars 2019 hos Wayback Machine. Besøkt 14.4.2020.
* Tidsskriftet på Nasjonalbibliotekts base nb.no, dekker en stor del av utgivelsene per 2020. Besøkt 14.4.2020.
* Nr. 1/2015 i fulltekst på Issuu. Besøkt 23.3.2019.

|  |  |
| --- | --- |
| Oppslagsverk/autoritetsdata | Oslo Byleksikon
 |
**Røros Tweed AS**  er en tekstilbedrift på Røros i Trøndelag. Den ble etablert i 1939, og produserer fortsatt pledd og andre ullvarer. Mest kjent er merkevaren *Røros-pledd*.

Bedriften bestod i utgangspunktet av et spinneri og etterbehandlingsavdeling for av stoff. Stoffene ble håndvevd rundt omkring i heimene i nabolaget og tatt tilbake til bedriften for etterbehandling og salg. Produktet var tweedstoff, som i stor grad ble eksportert. 

Bedriften ble modernisert på 50-tallet da en også gikk over til maskinell veving i nye lokaler. På 60-tallet ble gradvis boligtekstiler, i første rekke ullgardiner og møbelstoff, ved siden av garn, bedriftens hovedprodukt. 

Rauma Ullvarefabrikk AS kjøpte Røros Tweed i 1968. Satsing på designpledd som hovedprodukt skjedde først på slutten av 80-tallet. Bedriften er i dag den eneste produsent av pledd i Skandinavia og ledende produsent av designpledd i Nord-Europa. Hovedmarkedet er Norge.

Se også
-------

* Tekstilindustri

Eksterne lenker
---------------

* Offisielt nettsted Rediger på Wikidata
* Beskrivelse av norske tekstilbedrifter – Norsk Museumsnettverk for industrihistorie.
* Røros Tweed satser i utlandet Arkivert 15. februar 2016 hos Wayback Machine. - artikkel på Botrend.no

  


|  |  |
| --- | --- |
| Oppslagsverk/autoritetsdata | Brønnøysundregistrene
 |
**Rettspsykiatri**, også **forensisk psykiatri**, er en del av rettsmedisin og består av *strafferettspsykiatri* og *sivilrettslig psykiatri*.

Psykiatere og psykologer benyttes som sakkyndige i strafferettspleien blant annet for å avdekke om en person som er mistenkt for en straffbar handling var psykotisk, bevisstløs eller psykisk utviklingshemmet i høy grad på handlingstiden.

Den som var psykotisk, bevisstløs eller psykisk utviklingshemmet i høy grad på handlingstiden for en straffbar handling kan ikke straffes. Det er derfor av største viktighet å få klarlagt den mistenktes psykiske tilstand.

I den sivilrettslige delen av rettspsykiatrien benyttes også psykiatere, allmennpraktiserende leger og psykologer som sakkyndige for å avdekke en persons psykiske tilstand. I slike tilfeller kan det for eksempel være spørsmål om et testament eller en avtale kan være ugyldig pga. en persons psykiske tilstand eller om en person mot sin vilje skal behandles av det psykiatriske helsevesenet.

Revisjon av rettspsykiatrien i Norge etter 22. juli 2011
--------------------------------------------------------

I kjølvannet av Breivik-saken oppsto debatt om rettspsykiatrien i Norge. Usikkerhet omkring strafferettslig tilregnelighet og diagnose av Anders Behring Breivik viste at praksis måtte revideres. Se Rettspsykiatriske vurderinger av Anders Behring Breivik.

Eksterne lenker
---------------

* Artikler om Rettspsykiatri i Tidsskrift for Den norske legeforening

|  |  |
| --- | --- |
| Oppslagsverk/autoritetsdata | Store medisinske leksikon **·** Store Danske Encyklopædi **·** GND **·** LCCN **·** BNF **·** BNF (data) **·** NDL **·** NKC
 |
**Rettspraksis** er en samlebetegnelse på tidligere avgjørelser i de ulike domstolene og utgjør en av de sentrale rettskildefaktorene. Bakgrunnen for at rettspraksis har betydning i rettsanveldelsen er først og fremst tanken om at like tilfeller skal behandles likt, den tidligere avgjørelsen blir da ansett som et prejudikat.

I rettssystemer som er basert på *civil law* har rettspraksis normalt mindre betydning i forhold til rettssystemer som er basert på common law, hvor tidligere rettsavgjørelser vanligvis utgjør de sentrale grunnlaget for avgjørelsene. I *civil law* vil rettspraksis normalt brukes som et tolkningsmoment i tolkningen av en lovtekst, hvor man ser hvordan loven eller en lignende lov har blitt tolket tidligere.

Norge
-----

Norsk Retstidende og Rettens Gang er domssamlinger i Norge som inneholder et stort utvalg av tidligere rettsavgjørelser fra norske domstoler. Det er først og fremst avgjørelsene fra Høyesterett som tillegges størst vekt i rettsanvendelsen.

Se også
-------

* Prejudikat

Eksterne lenker
---------------

* Lovdata: Dommer og andre rettsavgjørelser fra siste 12 mnd. (Lovdata.no)
* Gratis tjeneste med rettsavgjørelser fra Høyesterett, lagmannsretter og tingretter (Rettspraksis.no)

|  |  |
| --- | --- |
| Oppslagsverk/autoritetsdata | Store norske leksikon
 |
«**Fortunate Son**» er en sang av det amerikanske rockebandet Creedence Clearwater Revival, utgitt på deres fjerde studioalbum, *Willy and the Poor Boys* (1969). Originalt var «Fortunate Son» en singel, utgitt sammen med «Down on the Corner» i september 1969. Den ble raskt en fredsbevegelses-anthem; et symbol for motstandere til USAs innvolvering i Vietnamkrigen.

22. november 1969 havnet sangen på fjortendeplass i USA. Sangen vant RIAA Gold Disc-prisen i desember 1970. Pitchfork Media plasserte sangen på sytendeplass på lista over de to hundre beste sangene fra 60-tallet. På *Rolling Stones* liste over de fem hundre beste sangene gjennom tidene rangerte de «Fortunate Son» som nummer 99. I 2014 fikk sangen plass i National Recording Registry med begrunnelsen «culturally, historically, or aesthetically important» (norsk: viktig kulturelt, historisk eller estetisk).

Referanser
----------

1. ↑  «Creedence Clearwater Revival». *www3.telus.net*. Arkivert fra originalen 2. juni 2013. Besøkt 18. august 2017.
2. ↑  «Creedence Clearwater Revival». *Rock & Roll Hall of Fame* **(engelsk)**. Besøkt 18. august 2017.
3. ↑  Murrells, Joseph (1978). *The Book of Golden Discs*. London. s. 257. ISBN 0-214-20512-6.
4. ↑  «The 200 Greatest Songs of the 1960s | Pitchfork». *pitchfork.com* **(engelsk)**. Arkivert fra originalen 2. juni 2013. Besøkt 18. august 2017.
**PZL-Mielec TS-11 Iskra** er et polsk treningsfly utviklet i konkurranse med det tsjekkiske treningsflyet Aero L-29 Delfin om kontraktene for et nytt treningsfly for Warsawapaktlandene. Selv om TS-11 tapte denne konkurransen, bestemte polske myndigheter seg for å velge flyet av hensyn til polens flyindustri. Produksjonen startet i 1963, og de første flyene ble levert til det polske flyvåpenet i 1964.

Varianter inkluderer den første produksjonsmodellen **Iskra bis A** med to festepunkter under vingene for øvelsesvåpen og **Iskra bis B** med fire festepunkter. **Iskra bis D** tilsvarer bis B og 50 av disse ble levert til det indiske flyåpenet i 1975. En en-seter utstyrt som lett angrepsfly ble produsert i et lite antall som **Iskra bis C**, og en to-seters rekognoseringsvariant som **Iskra bis DF**. En annen rekognoseringsvariant ble levert til den polske marinen fra 1991 under betegnelsen **TS-11R**.

Spesifikasjoner
---------------

TS-11 Iskra bis B

| Dimensjoner | TS-11 Iskra bis B |
| --- | --- |
| Vingespenn | 10,06 m |
| Lengde | 11,17 m |
| Høyde | 3,50 m |
| Vingeareale | 17,50 m² |
| Nettovekt | 2 560 |
| Ytelser |  |
| Topphastighet | 720 km/t |
| Klatrehastighet | 14,8 m/s |
| Maksimal lastet vekt | 3 840 kg |
| Rekkevidde | 1 250 km |
| Annet |  |
| Motor | 1× IL SO-3 turbojetmotor ( 9,81 kN ) |
| Bestykning | 1× 23 mm kanon |

|  |  |
| --- | --- |
| Oppslagsverk/autoritetsdata | LCCN
 |
**Fjellundmåler** (*Perizoma minorata*) er en sommerfugl i gruppen av de egentlige målere (Geometridae). I Norge finnes den i fjellet i Sør-Norge, i Nord-Norge også i lavlandet.

Utseende
--------

En ganske liten (vingespenn 16 – 20 mm), slank, grå måler. **Forvingen**s mønster kan variere en god del og er noen ganger nesten helt utvisket. Grunnfargen er lys grå, noen ganger litt brunlig. I midten er det et uregelmessig, bredt, grått tverrbånd med en liten svart flekk litt foran midten. Dette båndet er bredt kantet med hvitt (doble tverrbånd) på begge sider. Ytterkanten av tverrbåndet har vanligvis to avrundede utbuktninger. Når vingespissen er det en trekantet, gråflekk, langs ytterkanten en smal, bølgete, hvit tverrlinje. **Bakvingen** er gråhvit. Larven er grønngul med en brun ryggstripe og brede, brune sidestriper. Området mellom stripene er mønstret med bølgende linjer.

Levevis
-------

Arten lever på heier og i fjellet. Larvene lever i frøkapsler av øyentrøst (*Euphrasia* spp.), der de spiser av de voksende frøemnene. De voksne målerne flyr i juli – august, fortrinnsvis om ettermiddagen i solskinn.

Utbredelse
----------

Arten finnes i høyereliggende områder over det meste av Europa. I Norge finnes den fra Vest-Agder til Finnmark, i Sør-Norge mest i høyereliggende områder.

Litteratur
----------

* Aarvik, Leif, Berggren, Kai, Hansen, Lars Ove. 2000. *Norges Sommerfugler. Catalogus Lepidopterorum Norwegiae.* Norsk entomologisk forening. 192 sider. ISBN 82-995095-1-3
* Aarvik, Leif, Hansen, Lars Ove, Vladimir Kononenko. 2009. *Norges Sommerfugler. Håndbok over Norges dagsommerfugler og nattsvermere.* Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

Eksterne lenker
---------------

* (en) *fjellundmåler* i Encyclopedia of Life Rediger på Wikidata

* (en) *fjellundmåler* i Global Biodiversity Information Facility Rediger på Wikidata

* (no) *fjellundmåler* hos Artsdatabanken Rediger på Wikidata

* (sv) *fjellundmåler* hos Dyntaxa Rediger på Wikidata

* (en) *fjellundmåler* hos Fauna Europaea Rediger på Wikidata

* (en) *Kategori:Perizoma minorata* – bilder, video eller lyd på Wikimedia Commons Rediger på Wikidata
* Nettsiden *Svenska Fjärilar*, med bildegalleri
* UK moths, *Perizoma minorata*
* www.nhm.uio.no/fakta/zoologi/insekter/norlep/ Norges sommerfugler – Et norskspråklig nettsted om norske sommerfugler.
* Bilde av larven, fra Kimmo's Lep site Arkivert 4. mars 2016 hos Wayback Machine.
**Fjellvierfly** (*Hillia iris*) er en sommerfugl som tilhører familien nattfly (Noctuidae). Den er nokså vanlig i de lavere delene av fjellet i Sør-Norge.

Utseende
--------

Et middelsstort (vingespenn 30 – 34 mm), kraftig nattfly. Arten finnes i to klart adskilte fargeformer (morfer). Den lysere formen er lys grå, forvingene litt mørkere i den fremre halvdelen. Nyre- og ringmerkene er lyse og området mellom den er svart og danner en trapesformet flekk. Langs ytterkanten går det en bølgete, svart og hvit tverrlinje (bølgelinjen) som er utydelig nær vingespissen. Bakvingen er gråhvit med grå årer og en diffus, grå tverrlinje langs ytterkanten. Den mørkere formen har forkroppen og forvingene sjokoladebrune, ofte med et litt rødlig skjær. Nyremerket og ringmerket er helt eller delvis hvite, med svart kant bortsett fra yttersiden av nyremerket. Bølgelinjen er brunrød. Bakvingen er nokså ensfarget grå.

Levevis
-------

Artne kan finnes i mange ulike habitater der det vokser viere (*Salix* spp.), mest på fuktige steder. Den forekommer i høyereliggende barskoger og i fjellbjørkeskogen. Larvene lever på istervier (*Salix pentandra*), grønnvier (*Salix phylicifolia*) og trolig også på andre viere (*Salix* spp.). De utvikler seg i juni – juli, først på raklene og siden på viernes blader. De voksne sommerfuglene flyr i august. Arten overvintrer som egg.

Utbredelse
----------

Fjellvierflyet er utbredt i Nord-Europa og videre østover til Stillehavet i Øst-Sibir, og i Nord-Amerika. I Norge er den forholdsvis vanlig i fjellet i Sør-Norge, i Nord-Norge er den bare funnet én gang i Sør-Varanger i Finnmark. Streifeksemplarer kan forekomme i lavlandet i Sør-Norge, men arten har ikke faste bestander her.

Kilder
------

* Sommerfugler i Norge – Fjellvierfly (Naturhistorisk museum)
* Sommerfugler i Norge – Fjellvierfly (www.lepidoptera.no)
* Aarvik, L. Berggren, K. og Hansen, L.O. (2000) *Catalogus Lepidopterorum Norvegiae*. Lepidopterologisk Arbeidsgruppe/Norsk Institutt for Skogforskning. ISBN 82-995095-1-3
* Nettsiden *Svenska Fjärilar*, med bildegalleri: Hilla iris

Eksterne lenker
---------------

* (en) *fjellvierfly* i Encyclopedia of Life Rediger på Wikidata

* (en) *fjellvierfly* i Global Biodiversity Information Facility Rediger på Wikidata

* (no) *fjellvierfly* hos Artsdatabanken Rediger på Wikidata

* (sv) *fjellvierfly* hos Dyntaxa Rediger på Wikidata

* (en) *fjellvierfly* hos Fauna Europaea Rediger på Wikidata

* (en) *fjellvierfly* hos ITIS Rediger på Wikidata

* (en) *fjellvierfly* hos NCBI Rediger på Wikidata

* (en) *Kategori:Hillia iris* – bilder, video eller lyd på Wikimedia Commons Rediger på Wikidata